Jalo taistelu
Käy puhe: Rauhankaipuu heikkoutta
 on vain, ei laata voi, ei saakaan sota.
 Niin onkin: Elämää ei taistelutta,
 ja ken ei kilvoitteluun osaa ota,
 madaltuu. Kamppaillen, mies, kasvat, mutta
 myös taistelussa ainoastaan, jota
 tyranninvaltaa vastaan vietin, pyyteen
 käyt tiestä ihanampaan ihmisyyteen.

 On käydessäsi taistelua tätä
 tuhannen sulla vahvaa vastustajaa:
 viheliäisyys, epätoivo, hätä
 ja puute piirittävä monta majaa,
 kaikk’ kiero, väärä, valheellinen, mätä.
 On siirrettävänäs niin monta rajaa
 edestä ihmissielun kaipauksen.
 Tää taisto vaatii suuren uskalluksen.